Opetus- ja kulttuuriministeriö

kirjaamo@minedu.fi

varhaiskasvatus@minedu.fi

Lausuntopyyntönne 15.4.2014/Dnro OKM/81/040/2012

Varhaiskasvatusta koskevan lainsäädännön uudistamistyöryhmän esitykset

Varhaiskasvatuksessa toteutettu opetus, kasvatus ja hoito ovat keskeinen osa suomalaista tasa-arvoista yhteiskuntaa

Akava näkemyksen mukaan varhaiskasvatuslain merkitys on äärimmäi­sen suuri, ja sen vaikutukset ovat yhteiskunnallisesti huomattavan laaja-alaisia. Onkin erittäin vahingollista, mikäli lain voimaansaattaminen lykkääntyy resurssien puutteen vuoksi.

Akava pitää laadukkaasta varhaiskasvatuksesta säädettävässä lain­säädännössä tärkeimpänä:

1. Varhaiskasvatus on nähtävä monipuolisesti osana turvallista ja hyvää lapsuutta, keinona vähentää eriarvoistumista ja ennaltaeh­käistä oppimisvaikutuksia sekä vahvistaa tasa-arvoista pohjaa perusopetukseen siirtymiselle.
2. Laadukas hoito, kasvatus ja opetus edellyttävät riittävää henkilökun­taa suhteessa lasten määrään sekä osaavaa, monipuolista henkilö­kuntaa. **Tämä edellyttää Akavan mielestä ehdottomasti sitovaa sääntelyä henkilöstörakenteesta, enimmäisryhmäkoosta sekä suhdeluvuista.** Laadun takeeksi on lakiin kirjattava, että jokaisessa ryhmässä tulee olla vähintään kaksi korkeakoulututkinnon suoritta­nutta lastentarhanopettajaa. Varhaiskasvatussuunnitelman tulee laatia aina lastentarhanopettaja.
3. Laki on valmisteltava kokonaisuutena, johon kuuluu kiinteästi myös subjektiivisesta päivähoito-oikeudesta säätäminen. Rajaamisen käsittely osana varhaiskasvatuksen kokonaisuutta olisi antanut paremmat edellytykset arvioida sen vaikutuksia ja tehdä lopputulok­sesta esitettyä paremman. Subjektiivinen päivähoito-oikeus on ollut keskeinen osa suomalaisten naisten hyvää työllisyyskehitystä ja täysiaikaiseen työhön osallistumista. Laadukas varhaiskasvatus - kuten subjektiivinen päivähoito-oikeuskin – on nähtävä lapsen oike­uksista käsin. Mikäli rajaus toteutetaan, tulee vastaavasti säätää kaikille yli 3-vuotiaille oikeus vähintään 6 tunnin osa-aikaiseen, päivittäiseen varhaiskasvatukseen. Lain valmistelussa ei ole toteu­tettu asianmukaista lapsivaikutusten arviointia.
4. Akava kannattaa ehdotusta kolmiportaisen tuen mallin käyttöön­otosta varhaiskasvatuksessa. Tämä jäsentää erityisen tuen järjes­tämistä ja vahvistaa jatkumoa varhaiskasvatuksesta perusopetuk­seen erityisen tuen tarpeessa olevien lasten kohdalla.

Akava ry

Sture Fjäder Pekka Piispanen

puheenjohtaja johtaja